khistorydata/jeongjo-sjw-relations huggingface dataset:
정조 2년
戊戌七月十三日辰時。上御誠正閣。全羅右水使入侍時。同副承旨徐有防。記事官鄭東浚林錫喆徐龍輔。全羅右水使李東曄。以次進伏訖。命東曄進前。命奏職姓名及履歷。上曰。今年三和年事。何如。東曄曰。年事則庶有豊熟之望矣。上曰。沿路所見。何如。東曄曰。沿路亦甚豊登。而猶不如兩西矣。有防曰。全羅右水使李東曄。奏對之際。旣多失體。其他擧措。亦甚顚錯。事甚未安。不可無警。推考。何如。上曰。依爲之。出擧條命東曄先退。上曰。李東曄出入行步之際。何其怠傲。有防曰。驕蹇太甚。誠極駭然矣。命書傳敎曰。全羅右水使李東曄。不識何狀。而陛辭之故。見欲試之。人頗精詳。而奏對已多顚倒。擧措亦甚怠傲。豈其取官太躐驟而然乎。武弁此等之習。不可不懲。而前此無殊勞而兜攬己速。斥亦不難復。全羅右水使李東曄。姑先改差。命退。諸臣以次退出。
정조 2년
戊戌七月十三日巳時。上御誠正閣。左承旨入侍時。行左承旨鄭民始。記事官鄭東浚林錫喆徐龍輔。以次進伏訖。上曰。今番雨水之妨農。不至大段耶。民始曰。聞諸農人之言。幸免沈沒蹲縮之患云。而當此發穗之時。冷雨之如是不止者。極爲悶甚矣。上曰。自予御極以來。年事一未登熟。今年庶有向稔之望矣。失節之雨。若是支離。言念民事。寢食靡安。民始曰。今此之雨。雖云非時。今若收霽。則亦不至大段傷穀矣。上曰。上番翰林。馳詣實錄廳。堂郞進不進。摘奸以來。命退。諸臣以次退出。
정조 2년
戊戌七月十三日初更四點。上御誠正閣。同副承旨入侍時。同副承旨徐有防。記事官鄭東浚徐龍輔金勉柱。以次進伏訖。上曰。金虎門仍留。騎馬一匹立之事。分付。命書傳敎曰。向者筵席。已諭於卿等。豈不以爲庭請發令。而因三司之有故。未及爲之次律下敎。有難奉行云乎。予時親聞矣。今者申熤疏。雖自下邑來。其所爲說。殆涉妄突輕率。良可駭也。且朝廷。自有等威。今之大臣。卽古之大臣也。今之庭請。亦古之庭請也。古之大臣。則於此等處。有可以奉承者。直以臣等奉承爲言。而不復庭請矣。此體國之道也。將順之義也。亦非規規於些少之端而然也。大臣之道。固當如是矣。申熤疏中。以禶爲證者。非但未愜於大臣。禶雖是同氣。入於推戴。則天下。豈有二君之理乎。鄭妻雖係妖逆。丙申以後。更無加犯之事。丙申以前。無非厚賊之指揮。則其緩急輕重。視禶。尤當如何。寡人雖不學。粗知倫理。豈忍於殺禶。而獨不忍於殺鄭妻乎。實有所參酌商量於可從不可從之間者也。如申熤輦。直以此言爲口實。然則寡人於同氣。行不忍人之事矣。卿等亦其時討逆之人。又可謂不能無過耶。然顧今國事。豈是卿等强費撕捱之時。申熤。不過居在遠外。未能悉事情之致。亦何足深責也。卿等。卽速入城。共濟國事焉。此敦諭。同副承旨。傳諭于領議政左議政右議政。仍傳命召。以此敦諭。亦爲傳諭于鄭領敦寧。上曰。承旨持此傳敎。往諭于大臣。期於入城。可也。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨洪檢坐。右副承旨蔡弘履奉命出去。同副承旨徐有防坐直。注書柳孟養藥院直鄭東浚仕直。事變假注書李百亨仕。
정조 2년
以備忘記。傳于徐有防曰。今下弓矢。天摩僉使文必燁。魚游澗僉使許台。古豐山萬戶高世晉。淸城僉使洪履澤。委曲僉使梁龍甲。兎城僉使朴成大處。給送。
정조 2년
傳于鄭民始曰。全羅水使入侍。
정조 2년
傳于蔡弘履曰。軍士房承旨入侍。
정조 2년
傳于鄭民始曰。大臣偕來承旨。右副承旨進去。
정조 2년
蔡弘履書啓。臣敬奉聖敎。馳往傳喩于惠化門外安巖洞。議政府領議政金尙喆。敦寧府領敦寧鄭存謙。議政府左議政徐命善。右議政鄭弘淳所住處。則以爲臣等前夜承宣之回。冒上書啓。而倉卒敷奏。言雖短拙。若其決難冒進之狀。庶幾聖明俯燭。曲加體諒。臣等達宵徊徨。聚首顒俟。迺者近密之臣。至有偕來之命。聖旨愈勤。聖渥愈隆。責之以元無可引。勉之以豈可較挈。臣等雖甚愚迷。昨日昭晰之後。豈不知本事之今無可引。人言之不必較挈。而只是譴罷二字。卽一勘律。從古以來。名曰大官。被人勘斷。而放倒廉隅。晏然冒出者。其在國體。寧有是哉。若蒙體下之恩。特賜處分。則雖卽日入城。亦不敢辭。臣等此言。寔出於斷斷衷曲。一兪之降。伏地以俟云。臣旣承偕來之命。姑爲仍留之意。敢啓。答曰。知道。纔命承宣。苦待偕入。再啓又到。辭意轉摯。此何擧也。敷心之諭。旣已罄悉。則卿等又何一向相持。不顧國事。不副予意。若是之甚乎。良可慨歎。況再明展謁。卽莫大之事。以卿等之不入。其將闕禮乎。亦有回諭事。卽速入城。卽爲人侍事。更爲傳諭。仍傳命召。
정조 2년
洪檢。以弘文館言啓曰。本館上番挍理嚴思晩。謂有情勢。陳疏徑出。自政院纔已退却矣。上番闕直。事甚未安。校理嚴思晩。卽爲牌招入直。何如。
정조 2년
以校理嚴思晩牌不進罷職傳旨。傳于洪檢曰。只推。
정조 2년
徐有防。以弘文館言啓曰。本館上番闕直。事甚未安。校理嚴思晩。旣有只推之命。卽爲牌招入直。何如。傳曰。允。
정조 2년
洪檢。以吏曹言啓曰。今此宗廟景慕宮擧動時。左右通禮。不可不備員。左通禮有闕之代。口傳備擬以入之意。敢啓。傳曰。知道。
정조 2년
吏曹口傳政事。左通禮尹弼秉。
정조 2년
洪檢。以刑曹言啓曰。因校理沈念祖疏本。逆賊厚謙妻兒。散配事。命下矣。逆謙妻家奴子。捉來査問。則厚謙妻妾子女等。俱在於京畿安山地云。令道臣。依傳敎。一一査。散配絶島。卽爲啓聞事。發關分付之意。敢啓。傳曰。知道。
정조 2년
徐有防。以義禁府言啓曰。厚賊庶甥李漌。遠配承傳。啓下矣。罪人李漌。咸鏡道甲山府遠配。而承傳內辭意。具罪目。依例發遣府羅將。押送配所。何如。傳曰。允。
정조 2년
又以御營廳言啓曰。本廳分授宣仁門南邊宮墻五間。前日已頹落。把守處連接水門宮墻三間許。今日又爲頹落云。東營入直御營軍二十名。前已除出把守。今又加定十名。合力守直事。自兵曹草記矣。東營入直鄕軍。十名加定。畢築間。晝夜輪回。合力守直之意。敢啓。傳曰。知道。
정조 2년
又以兵曹言啓曰。卽接東所衛將牒報。則宣仁門南邊宮墻五間。前日已頹落。把守處連接水門宮墻三間許。今日又爲頹落云。令紫門監。一體以堅實把子。爲先圍排。竝卽修築。而東營入直御營軍二十名。前已除出把守。今又加定十名。合力守直之意。敢啓。傳曰。知道。
정조 2년
又以兵曹言啓曰。今七月十六日。宗廟景慕宮擧動時。本曹補把京畿驛馬十五匹。依前例入把之意。分付本道。何如。傳曰。允。
정조 2년
校理沈念祖疏曰。伏以臣萬里御命。歸勤龍樓。邦慶稠疊。大儀畢擧。區區慶祝之私。曷有其旣。仍念人臣事君之道。以大義爲重。則目下大義。莫先於徵討。以臣無似。忝居論思。安得無一言於黈纊之前乎。嗚呼。今日三司之所爭執者。何莫非凶醜餘孼。而獨於鄭妻一事。或合辭或伏閤。逾久而不知止者。實以天人之憤未洩。婦嬬之心。皆同而然也。殿下之尙靳兪音。必欲以次律勘處者。辭敎之間。動引先王。臣雖愚迷。寧不知聖意之攸在。而蔓生難圖。患萌所忽。古人所戒。誠不知殿下之曲庇此賊者如此。而此賊之向殿下者。果可以先王之心爲心。而殿下之恩爲恩耶。求生必死。無所不至。卽此一節。不待明者而知矣。何殿下不察於逆順之分。不決於恩義之際。若是其甚耶。伏願亟從三司之請焉。且厚賊亘萬古所無之逆。而當初賜死。已是失刑。尙不孥籍。大乖王章。聞其妻兒。偃處近畿。殆同平人。噫。鋤草不可不除根。治逆不可不究源。此等妖種。長得幾許。則其爲國家之憂。當如何哉。伏願亟命有司。分配絶島。以杜禍根焉。賤孼李漌。以厚賊庶娚。從前妖惡之罪。有難殫擧。而及今義理大定之後。猶復出没賊家。指揮凡事。略無顧忌。若使此漢。留在城闉。則雖令賊種。遠配海島。其聲氣之連。脈絡之通。末如之何矣。亦令有司刑配。斷不可已也。臣無任屛營之至。答曰。省疏具悉。首陳事。備悉於前後言事之臣矣。其次發配事依。又其次刑配事。不必刑之。止可遠配也。
정조 2년
戊戌七月十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。大臣因臺疏出城。故昨已敦諭。而今又一味引嫌。又納命召。其所爲引。極涉過矣。國榮曰。大臣旣被臺彈。則其在廉隅。安得不過引乎。上曰。問安正使。聞此臺言。必不前進。不可無別諭矣。國榮曰。使臣行期時急。而中途遲滯。亦甚可悶。速下別諭。好矣。上曰。尹冕東。疏陳許多經綸。頗有意見。誠甚可嘉。國榮曰。疏陳數千萬言。無非矯捄時弊。爲國經綸。若一一採用。則於國於民。多有利益之事矣。上曰。卽見沈念祖疏。則厚賊妻兒島配之請。誠是矣。國榮曰。尙未島配。亦是治逆不嚴之致矣。上曰。全羅水使。當日辭朝。出榻敎命退去。諸臣以次出。
정조 2년
戊戌七月十四日辰時。上御誠正閣。全羅右水使入侍時。左副承旨洪檢。記事官鄭東浚林錫喆金勉柱。全羅右水使柳。以次進伏訖。上命進前。下詢職姓名及履歷。上曰。本閫。係關防重地。下去之後。惕意奉公。毋若前水使之爲也。曠官日久。今日辭朝。可也。命先退。命檢讀祭報府。命書傳敎曰。禮房承旨。馳詣宗廟景慕宮。奉審。祭物祭器。看審。進排官諸執事。摘奸以來。上曰。今日厲祭。已受香乎。檢曰。然矣。命書傳敎曰。史官二名待命。騎馬二匹立之。又命書曰。厲祭所及各門祈晴祭所。史官二員。分詣摘奸以來。上曰。同副承旨入侍。同副承旨徐有防進伏。命檢先退。命書傳敎曰。申熤疏事。已諭於在京大臣。今則日字迫近。趁時渡江。然後可以及期。且本事。元非出疆原任。過爲撕捱者。卿其顧國家之大事。勿爲遲留。其卽前進事。遣史官傳諭于潘陽問安正使李領府事。又命書曰。昨夜敦諭。備悉無餘。而書啓之來。大失所圖。本事元無可引之端。況卿等。位在大官。豈可較挈於此等之言。而不思共濟之道乎。其卽入來。以副予望事。遣承旨更爲敦諭于時原任大臣。仍傳命召於時原任大臣處。與之偕來。命退。諸臣以次退出。
정조 2년
戊戌七月十四日巳時。上御誠正閣。左承旨入侍時。行左承旨鄭民始。記事官柳孟養林錫喆徐龍輔。以次進伏訖。上曰。尹冕東疏辭甚勤擧。頗有意見。其志則可尙。民始曰。前後陳疏經綸者何限。而至於此疏。盛陳數千萬言。其中不無迂闊之論。時弊之可矯者。民瘼之可革者。不一而足。朝家若一一採用。則誠爲可幸矣。上曰。申熤之論勘大臣。非但過當。亦關後弊矣。民始曰。大臣體重。臺諫似不可以小事。直請重勘矣。上曰。然矣。命讀諸道狀啓。民始讀奏。命書判付。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨洪檢坐。右副承旨蔡弘履坐。同副承旨徐有防坐直。注書柳孟養藥院直鄭東浚仕直。事變假注書李百亨仕。
정조 2년
鄭民始啓曰。合辭方張之時。兩司無詣臺之員。事甚未安。除在外試所進去及受由外。呈告人員。倂卽牌招。何如。傳曰。允。
정조 2년
以備忘記。傳于鄭民始曰。今下弓矢。阿耳僉使申載文。漁面萬戶韓命尙。雲寵萬戶李光澤。撫夷萬戶金振鉉。方山萬戶金宗奎處。給送。
정조 2년
徐有防啓曰。前掌令申熤。縣道上疏到院矣。旣已遞職。所當還爲下送。而係是言事捧入之意。敢啓。傳曰。知道。
정조 2년
蔡弘履啓曰。臣敬奉聖批。更爲傳諭于領議政金尙喆。領敦寧鄭存謙。左議政徐命善。右議政鄭弘淳。則以爲臣等罄竭衷情。竊庶幾仰格天心。及伏奉批。旨辭敎轉嚴。有若臣等。可進而不進。當出而不出者然。俯仰跼蹐。罔知所以爲計。敷心之聖諭。至再至三。敦召之恩禮。愈往愈摯。苟有一分轉動之勢。抑獨何心。必欲不體聖意。力抗君命。甘自陷於蔑分昧義之科哉。誠以大官之直被勘律。抗顔復出。曾所未有。今若創自臣等。貽辱朝廷。則臣等固不足言。其如累一初之政。駭四方之聽。何哉。淸廟祗謁。期日已迫。而以臣等之故。將致斑行之不備。此亦臣等難貰之罪。況承面諭之敎。豈敢不顚倒趨進。而職名未卸之前。實無入城之望。論其辜犯。合被大何。伏地惶懍。不知所達云矣。臣旣承偕來之命。故姑爲仍留之意。敢啓。傳曰。知道。今玆卿等之若是㯕捱。無足怪也。而人臣處義。亦有大小先後之別矣。予之敦諭。罄悉心腹。淸廟祗見。只隔一宵。卿等之費辭遜讓。亦已屢矣。則宜有飜然之意。而一向相持。必欲以此決去就者。抑何事也。苟使卿等。視國如家。公耳忘私。則此時此擧。訖可休矣。且予所自慨歎者。非但誠意不孚於卿等。卿等之聽予敎。亦以爲藐藐而然也。又況明日展謁。卽附廟後初行也。因卿等之不備。其欲中止。紀綱之壞損。姑且勿論。將不得伸予羹墻之慕。重爲之嘅嘅也。予則雖以敬禮之意。姑不畢說。而在卿等之道。當以分義爲重。予不多誥。卿等其審處事。更爲傳諭。因傳命召於時任大臣。卽爲偕入。
정조 2년
又啓曰。臣敬奉聖旨。更爲傳諭于議政府領議政金尙喆。領敦寧府事鄭存謙。議政府左議政徐命善。右議政鄭弘淳。則以爲今方胥命於金吾門外。臣則旣承偕來之命。仍爲隨來之意。敢啓。傳曰。知道。
정조 2년
徐有防啓曰。卽者議政府錄事來言。領議政金尙喆。左議政徐命善。右議政鄭弘淳。以爲嚴敎之下。萬萬惶懍。走伏金吾門外。乞被斧鉞之誅云。仍納命召。何以爲之。敢稟。傳曰。知道。卿等何若此乎。勿待命。卽爲入來。聽我面諭事。更爲傳諭。仍傳命召。鄭領敦寧處。一體傳諭。仍與偕來。
정조 2년
徐有防啓曰。領議政金尙喆。領敦寧鄭存謙。左議政徐命善。右議政鄭弘淳。依下敎來待矣。傳曰。入侍。
정조 2년
傳于徐有防曰。玉堂傳旨誤傳中官梁大宜。從重推考。
정조 2년
鄭民始啓曰。守禦使洪樂性。旣遞本職。令該曹。口傳付軍職。何如。傳曰。允。
정조 2년
兵曹口傳政事。以洪樂性爲行司直。
정조 2년
吏曹口傳政事。禁府都事宋準明。司僕主簿李厚源。相換。禁府都事趙德洵。童蒙敎官趙景鎭。相換。禁府都事尹守訥。訓鍊主簿李翼鉉。相換。
정조 2년
以備忘記。傳于徐有防曰。卿等之今日承召。得體也。筵席陳懇。亦得體也。予於卿等。豈不思其安心之道乎。在禮敬之道。不可不一伸卿等之處義。卿等之所帶相職。特爲勉副。卿等須體予意。安心進參於明日陪班事。遣史官傳諭于領議政左議政右議政。
정조 2년
有政。吏批。判書李重祜病。參判金熤未肅拜。參議李義祤。同副承旨徐有防進。啓曰。判書李重祜病不來。參判金熤未肅拜。小臣獨政未安。何以爲之。敢稟。傳曰。只出緊任。
정조 2년
又啓曰。領議政金尙喆。左議政徐命善。右議政鄭弘淳。勉副事。命下矣。當爲置處。而領敦寧一窠。他大臣今方見帶。本曹無相當窠。依例送西之意。敢啓。傳曰。知道。
정조 2년
兵曹判書李徽之病。參判尹坊病。參議李憲默入直進。參知李世奭病。同副承旨徐有防進。啓曰。領議政金尙喆。左議政徐命善。右議政鄭弘淳。勉副送西事。命下矣。當爲隨品置處。而領中樞一窠。他大臣見帶。判中樞二窠。輔國判書李益炡沈㲄。見帶。知中樞六窠。輔國判書李景祜具允明安允行沈星鎭李廷喆具善復。亦爲見帶。依例從座目。判中樞府事李益炡沈瑴。加設知中樞下批。領中樞府事李溵。降附判中樞。其代金尙喆領中樞下批。徐命善判中樞下批。鄭弘淳加設判中樞下批之意。敢啓。傳曰。知道。
정조 2년
吏批啓曰。副司果尹塾加資單子。今日政。當爲下批。而矇不覺察。未及入啓。臣則惶恐待罪。而加資單子書入之意。敢啓。傳曰。爾則勿待罪。
정조 2년
再政。吏批。以權噵爲工曹判書。洪樂性爲判義禁。洪樂淵爲平市主簿。副司果尹塾。今加通政加資事。承傳。
정조 2년
兵批。領府事單金尙喆。判府事三單。李溵徐命善鄭弘淳。知事二單。李益炡沈穀。副司直李養鼎金思穆兪恒柱。副司果曺遠振。
정조 2년
鄭民始。以義禁府言啓曰。明曰擧動時。大駕各差備都事及武一二所禁亂都事。本府入直都事。合以十二員分差。而無以備數。出使都事尹守訥。令該曹。口傳相換。假都事二員。亦令差出。以爲分排之地。何如。傳曰。允。
정조 2년
又以禁衛營言啓曰。明日擧動時。本營軍兵。令中軍留陣事。自兵曹。節目啓下。而中軍具以謙。以武二所試官進去矣。試官。依例改付標後。使之代領結陣之地。何如。傳曰。允。
정조 2년
戊戌七月十五日巳時。上御誠正閣。諸承旨持公事入侍時。行左承旨鄭民始。行右承旨李鎭衡。左副承旨洪檢。同副承旨徐有防。記事官鄭東浚林錫喆徐龍輔。以次進伏訖。上曰。卽見湖西按覈御史狀啓。在囚諸罪人。皆已承款。其所窮凶絶悖之狀。不一而足。而到今彰著之後。不可置而不論。道臣及御史。皆以不敢擅便之意論啓。勢將拿鞫之外。無他道矣。民始曰。今見狀啓。其所情節。誠極凶慘。今則端緖旣露。拿鞫得情。斷不可已矣。命書傳敎曰。觀此公忠道公州牧按覈御史鄭志儉。本道臣徐有隣聯名密啓。今則端緖旣露。凶肚難掩。公州牧在囚罪人。卽令王府。一竝發捕事。分付。命讀公事。至江原監司李亨逵。渰死囕死人。恤典擧行狀啓。命書傳敎曰。令本道恤典擧行。上曰。發捕禁府都事入侍。賤臣承命出去。與禁府都事宋準明趙德洵入侍。上命書給密旨曰。斯速拿來。上曰。禁府都事宋準明趙德洵。閑官換差。出榻敎命書傳敎曰。大臣苟有大罪。三司發啓之外。三百年內。無直爲勘律之事。臺諫雖曰。與宰相相可否。言其職則小官也。近來朝綱頹圮。不知大臣之爲可敬。申熤。予不識何狀。而其妄突放肆。不畏紀綱之心。於此一事。可以知之。況今大臣。俱是倚毗擔當之人。則此等之類。以不干之事。作無前之駭擧。其蔑視朝廷。兆朕不佳。言官自言官。朝體自朝體。前掌令申熤削職。
정조 2년
戊戌七月十五日申時。上御熙政堂。大臣入侍時。領議政金尙喆。領敦寧鄭存謙。左議政徐命善。右議政鄭弘淳。同副承旨徐有防。記事官鄭東浚林錫喆徐龍輔。以次進伏訖。尙喆曰。近日潦炎轉甚。聖體。若何。上曰。一樣矣。尙喆曰。寢睡水剌之節。亦何如。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。尙喆曰。臣等罪負深重。情地危縮。其於具瞻之地。豈有抗顔之望。而屢控書啓。未蒙見諒。敦命荐降。辭敎鄭重。臣等且惶且感。義分是懼。區區私義。有未暇顧。冒没入城。敢此登筵。而廉防一隅。掃地盡矣。臺臣所論。極甚緊切。至於請勘之境。臣罪固所自服。彼言豈曰過中。而第念大臣之被人勘律。而乃反冒出者。古所未聞。臣等非敢爲自尊之地。而顧其職則大官也。身固不自恤。所惜者廉防。所重者地位。夫以如許之地位。豈有如許之廉防。伏望亟賜嚴譴。以重國體。以安賤分焉。上曰。卿言過矣。何不體諒予意而若是乎。況領敦寧。則異於時任。尤爲過中矣。存謙曰。彼疏。旣已統說大臣。則豈有時原任之別乎。伏乞早降嚴譴焉。命善曰。臺臣之言。旣如是深重。則晏然冒出。徒損國體。伏乞亟賜處分焉。弘淳曰。旣以大臣爲名。則身被請勘。而晏然冒出者。自古及今。未之有也。亟賜處分。千萬幸甚。上曰。卿等之言。萬萬過中。更勿如是焉。上曰。湖西按事。卿等聞之否。尙喆等曰。雖未得其詳。略聞其槪。則極爲驚心矣。上曰。今則端緖旣露。故已命發捕矣。命善曰。鎭安之聖敎。前後何如。而世變層出。若是未定。誠非細憂矣。命退。諸臣以次退出。
정조 2년
大駕詣宗廟。入齋室後。政院玉堂藥房。口傳問安。答曰。知道。
정조 2년
大駕詣景慕宮。入齋室後。政院玉堂藥房。口傳問安。答曰。知道。
정조 2년
以校理嚴思晩再牌不進罷職傳旨。傳于洪檢曰。只推。
정조 2년
傳于蔡弘履曰。都承旨入侍。
정조 2년
洪檢。以弘文館言啓曰。校理嚴思晩。旣有只推之命。卽爲牌招察任。何如。傳曰。允。
정조 2년
以平安監司金鍾秀狀啓。楚山府南面居。軍人黃致白妻金召史等。爲虎囕死事。傳于李鎭衡曰。令本道。恤典擧行。
정조 2년
鄭民始。以兵曹言啓曰。今七月十七日。武臣堂上朔試射日次。而慕華館訓鍊院。武科初試設場。不得設行之意。敢啓。傳曰。知道。
정조 2년
領敦寧鄭存謙箚曰。伏以臣之區區處義。與時任大臣。豈有異同。而三公則旣蒙鞶遞。臣獨職名晏如。揆以國體。豈有是哉。雖以先朝近例言之。時原任同爲引義。輒許竝免。蓋官職。雖有輕重之殊。廉防。初無彼此之別故也。況臣所帶。又與西樞有間者乎。見職未卸。情勢轉蹙。今日陪班。進參無路。玆敢冒控衷懇。仰瀆崇聽。伏乞聖明。亟賜譴免。仍治臣闕禮之罪。以肅朝綱。以安私分。不勝幸甚。答曰。省疏具悉卿懇。卿何若是過讓。況今祗謁之日。尤豈不參班乎。卿勿過謝。卽起造朝。仍傳曰。此批答。遣史官傳諭于鄭領敦寧。
정조 2년
戊戌七月十六日卯時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。禜祭已畢。而開霽無期。農事尤無可望。此將奈何。國榮曰。今則傷穀已無可言。民憂轉益罔涯。上曰。承旨詣閤。侍衛整齊。時刻次次入之。命退去。諸臣以次出。
정조 2년
戊戌七月十六日辰時。上詣宗廟展拜。仍詣景慕宮展拜。入侍時。行都承旨洪國榮。行左承旨鄭民始。行右承旨李鎭衡。左副承旨洪檢。右副承旨蔡弘履。同副承旨徐有防。記事官柳孟養鄭東浚林錫喆徐龍輔。以次陪從。上具翼善冠袞龍袍。乘輿出仁化門。民始曰。別雲劍洪樂性鄭好仁吳載純。謂有情病。不爲進參。以致侍衛之不備。事甚未安。竝推考。何如。上曰。依爲之。申飭隨駕。可也。出擧條大駕詣仁政門外。左通禮。啓請降輿乘輦。上降輿乘輦。仍詣宗廟廟門外。左通禮。啓請降輦乘輿。上乘輿。由東挾門。詣齋室。少間。上改具冕服出次。左通禮。啓請執圭。承旨進圭。上執圭。上詣太廟就板位。西向立。左通禮。啓請四拜興平身。上四拜興平身訖。由東階入殿內奉審。上還詣第一室。上曰。玉冊金寶櫃袱。必多渝傷。當奉審矣。上曰。宗廟都提調提調戶禮堂入侍。上命廟司。奉出第一室玉冊金寶。開匣展袱。上奉審訖。上曰。此是經亂後。肅廟癸巳年追上玉冊乎。都提調鄭弘淳曰。似然矣。上曰。諸室冊寶裹袱。當於展拜時。次第奉審。次次改備。而今此第一室玉冊內外袱。皆渝破。不可不改備矣。上曰。戶判出去。戶曹必有待令外袱。則飜紅紬袱五幅付。內袱則紫紬袱三幅付持入。戶曹判書具允鈺。承命持入。上命改裹奉安。上曰。本廟謄錄持入。廟司。出去持入。上命弘淳。考準龍頭金寶。卽肅廟朝癸巳年追上者也。龜頭金寶。卽太宗朝戊子年所上者。而肅廟三十一年六月。以袱破改備者也。次奉審神德王后玉冊及金寶。卽顯廟己酉年祔廟時追上者也。裹袱如新。故仍前奉安。次奉審神懿王后金寶。卽太宗朝辛卯年所上者。而肅廟三十一年改袱者也。不甚渝傷。故仍前奉安訖。上曰。諸具旣不預備。有難一時奉審。當次次奉審改備。爲好矣。仍詣永寧殿。就板位西向立。左通禮。啓請四拜興平身。上四拜興平身訖。由東階詣殿內奉審。還詣第一室。大王位金寶。卽肅廟朝三十一年九月初六日。新造奉安者也。孝恭王后金寶。亦是同年月日新造奉安者也。袱裹不甚破傷。故仍前奉安訖。上還詣齊殿。少間。上改具翼善冠袞龍袍。左通禮。啓請重嚴。左通禮啓請乘輿。上乘輿。上曰。廟門咫尺之地。大喝之聲。出自何營門乎。知入。宣傳官來奏曰。訓鍊都監前廂。大喝之聲矣。上曰。誠極駭然矣。仍命書傳敎曰。雖是動駕。與軍行有異。訓將事。雖大關紀律。萬萬駭然。而不可處分於祗謁之行。訓鍊大將具善復。旣命記過。還宮後當處分。闕外待令。上曰。訓鍊大將具善復。爲先記過待令。出駕前下敎上曰。禁衛大將。代領先廂。出駕前下敎上曰。侍臣之成班駕前者。欲糾察之意也。訓將作此放恣駭妄之擧。而身爲侍臣。目擊而無一言。誠極駭然。導駕侍臣。一竝從重推考。出駕前下敎上出廟門。詣乘輦所。降輿乘輦。仍詣景慕宮宮門外。左通禮。啓請降輦乘輿。上降輦乘輿。入宮門詣齋室。少間。改具冕服。詣板位北向立。左通禮。啓請再拜興平身。上再拜興平身訖。仍詣宮內。奉審。還詣齋室。少間。左通禮。啓請出次。上改具翼善冠袞龍袍。出齋室。左通禮。啓請乘輿出宮門外。降輿乘輦。上曰。文兼宣傳官曺遠振李謙彬南鶴聞改差。出駕前下敎上詣敦化門外。上曰。侍衛回立。仍駐輦於敦化門南向。上曰。訓鍊大將具善復。拿入。上曰。身爲武將。惟當敬畏。而敢於廟門咫尺。大駕前路。忽爲大喝。無紀律無顧忌。於此可見。抑以何意。使之大喝乎。善復曰。適有騎馬而過者。故前排猝發大喝。無非臣素無紀律。不能禁止之罪也。臣罪萬死無惜矣。上曰。此旣謬例。亦非自今日創者云。猶有可恕之道矣。仍命拿出。上曰。訓將命召。更爲傳授。上詣仁政門外。降輦乘輿。由仁化門。還內。諸臣以次退出。
정조 2년
戊戌七月十六日申時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。上曰。訓將今日之事。可謂駭然。初欲嚴處分矣。聞其委折。則非大將指使之事。故特爲參酌。而大抵近來武將。少無畏懼之心。大率前排。任自號令。極爲寒心。此後則宿衛所兵曹外。依兵學指南行伍圖。前排爲之無妨矣。國榮曰。行伍圖前排。只三雙。名曰大將。而以三雙前排。無行令之道矣。上曰。然則參量省減。務從寡約。好矣。國榮曰。此亦軍制。各別商量。然後當爲磨鍊矣。上曰。訓將下敎時。玉堂之無一言。亦甚慨然矣。國榮曰。玉堂。皆以侍臣。最先進去。故似未及聞知矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨洪檢坐。右副承旨蔡弘履坐直。同副承旨徐有防坐。注書柳孟養藥院直鄭東浚仕直。事變假注書李百亨仕。
정조 2년
以備忘記。傳于鄭民始曰。今下弓矢。老江僉使皮慶遠。鎭東萬戶金尙墀處。給送。
정조 2년
傳于徐有防曰。刑房承旨入侍。
정조 2년
又傳于曰。明義錄所關凶逆。固當腐心痛骨。而刑房承旨禁府堂上。何若是玩愒。經日而不爲催促乎。其已弛心而然乎。知入。
정조 2년
傳于蔡弘履曰。王府發捕。程路自有定制。況本道密啓齎來校人。則都事上來後。數時發程。而朝已上來。發捕都事。則尙無消息。事之怪駭。莫甚於此。又係後弊。其在紀綱。不可無罪。發捕都事洪彦燮曺羽振趙思殷。假都事李仁默。竝拿問定罪。
정조 2년
又傳于曰。發捕罪人已到近畿。明當親鞫。該房知悉。
정조 2년
傳于徐有防曰。在京大臣。竝命招。兩司諸臺牌招。倂待開門擧行。
정조 2년
傳于蔡弘履曰。問郞擇差。卽爲啓下。
정조 2년
蔡弘履啓曰。明日親鞫爲之事。命下矣。處所以何處爲之。敢稟。傳曰。已下敎。
정조 2년
傳于徐有防曰。親鞫處所。以肅章門爲之。
정조 2년
徐有防啓曰。明日親鞫事。命下矣。憲府多官。或在外。或試所進去。或牌不進傳旨未下。無他推移進參之員。在外人員。合有變通之道。何以爲之。敢稟。傳曰。當下敎。
정조 2년
傳于蔡弘履曰。山林外。在外臺諫。一倂改差。
정조 2년
蔡弘履啓曰。明日親鞫爲之事。命下矣。金吾堂上左右捕將。倂待開門牌招。何如。傳曰。允。
정조 2년
傳于鄭民始曰。宮城扈衛置之。宿衛所所管內外軍兵。待標信下。調發。帳外環圍事。分付宿衛所。
정조 2년
傳于蔡弘履曰。殿座處所稍近。節目中槍劍軍。勿爲磨鍊。
정조 2년
傳于徐有防曰。各門把守。以訓鍊都監出番軍。量宜調出。
정조 2년
以備忘記。傳于徐有防曰。近來百司。大小公事。輒以彌縫爲主。自不覺其反歸欺瞞之科。寧不寒心。此固習俗之痼弊。而雖以問郞事言之。暫刻之間。稱以消詳於相臣家云者。極渉無實。都事之彌縫奏對。固已可駭。而該房之彌縫微稟。亦甚可怪。該房承旨蔡弘履遞差。該掌都事。互相推違。訖不明白。現告更爲査實。問名拿處。
정조 2년
以備忘記。傳于李鎭衡曰。鞫座在明。該房承旨遞差之。代吏曹參議李義翊除授。
정조 2년
以備忘記。傳于徐有防曰。新除授承旨李義翊。卽爲牌招坐直。
정조 2년
徐有防啓曰。明日親鞫時。兩司當爲備員進參。臺諫有闕之代。政官卽爲牌招。開政差出。待下批仍卽牌招。何如。傳曰。已下敎。
정조 2년
蔡弘履。以義禁府言啓曰。令此鞫獄多事之時。武一二所禁亂都事。無以推移。假都事二員。令該曹差出。以爲分排之地。何如。傳曰。允。
정조 2년
吏曹口傳政事。假都事二。安德鵬鄭光述。
정조 2년
蔡弘履。以義禁府言啓曰。明日親鞫時。假都事十員。令該曹依例差出。何如。傳曰。允。
정조 2년
鄭民始。以義禁府言啓曰。明日擧動時。各差備都事。當爲備員。出使都事洪彦燮曺羽振趙思殷。令該曹口傳相換。以爲分排之地。何如。傳曰。允。
정조 2년
吏曹口傳政事。禁府都事洪彦燮。繕工監役趙器鎭。相換。禁府都事曺羽振。司饔奉事金晩根。相換。禁府都事趙思殷。司僕主簿李大永。相換。禁府都事李翼鉉。訓鍊主簿洪浩源。相換。
정조 2년
洪檢。以宿衛所言啓曰。明日親鞫時。宿衛所所管軍兵。調發。帳外環衛事。命下矣。宿衛所入直鄕軍五十七名。及建陽門入直鄕軍五十七名調發。以爲後作門環衛。金虎門入直訓鍊都監砲手一百名。弘化門入直訓鍊都監砲手一百名調發。以爲左右列排立環衛。御營廳東營入直鄕軍一百十一名調發。以爲帳前作門環圍事。待標信發令箭擧行之意。敢啓。傳曰。知道。集春營廣智營。入直砲手。亦爲通同環衛。
정조 2년
又以禮曹言啓曰。今此謁聖時。儀節當爲磨鍊。而取考謄錄。則壬寅丙午年謁聖時。出宮由集春門。還宮由敦化門矣。今番。則何以爲之乎。敢稟。傳曰。出自集春門。還由同門。仍於春塘臺設場。以此擧行。
정조 2년
徐有防。以義禁府言啓曰。出使都事洪彦燮曺羽振趙思殷。假都事李仁默等。拿問定罪事。命下矣。卽爲發遣他都事四員。罪人等竝拿來。而洪彦燮曺羽振趙思殷李仁默等。發遣府羅將。所到處竝拿來。何如。傳曰。上來後拿處。
정조 2년
洪檢。以實錄廳郞廳。以摠裁官意啓曰。本廳郞廳。金憙黃昇源朴天衡宋煥億李謙彬尹行元李洪載。因申熤疏。謂有情勢。不爲仕進。莫重史役。未免苟艱。本廳事體。與他自別。竝推考警責。申飭行公。何如。傳曰。允。
정조 2년
戊戌七月十七日。兼春秋張顯慶。刑曹啓目。殺獄罪人李千奉。判下嚴訊之下。抵賴不服。誠極狡惡。嚴刑得情。何如啓。傳曰。經月不推。委屬重獄是隱則。安望得其情乎。本曹堂上。姑不處分。以觀前頭爲去乎。此後復如前除良。惕念擧行。俾無稽緩之弊爲旀。此囚依他囚。除尋常更加嚴刑。期於得情爲良如敎。
정조 2년
刑曹罪人李光默。加刑啓目。傳曰。依李千奉判付。此後。除尋常更加嚴刑。期於得情爲良如敎。
정조 2년
刑曹罪人金奉鎭。加刑啓目。傳曰。依他判付。更加嚴刑。期於得情爲良如敎。
정조 2년
戊戌七月十七日卯時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。近來惠慶宮氣候。平常乎。上曰。諸般症候。雖已差勝。猶未夬復矣。命讀公事。國榮讀奏。上曰。連見各道狀啓。則各穀之被傷。無復餘地云。言念民事。轉益罔涯。國榮曰。春夏之交。以旱爲災。及於秋節。以水爲災。民生自此而難免顚連。誠爲悶迫矣。上曰。罪人何至今不爲入來乎。國榮曰。大雨連仍。道路有阻塞之慮。因此而似或遲滯矣。上曰。逆獄無歲無之。此何時象。此何擧措。不勝痛惋。國榮曰。逆獄之層生。非有他故。巨魁尙未鋤治。故凶孽逆種。無所懲畏。接踵而起。若去其根本。則此等枝葉之類。必自消減。三司之諸。不可不從矣。上曰。予豈無慮患之意。而意有在焉。故尙此靳持。良以此也。命退去。諸臣以次出。
정조 2년
戊戌七月十七日申時。上詣誠正閣。刑房承旨入侍時。右副承旨蔡弘履。記事官鄭東浚林錫喆徐龍輔。以次進伏訖。上曰。堂直都事入侍。上命承旨給密旨都事發捕罪人。上命書傳敎曰。此等之時。都事相換。每多不擇。草記相換之代。今日出使之代。另擇換差事。分付。又命書傳敎曰。殺獄囚之屢施拷掠。期得輸情者。使無情者。指示生路也。故犯者。償報死冤也。此乃恒囚。重命所係。王政之大者也。是以。外方則雖以同推官往來之有弊。月行三推。而苟不準式。則本曹必也請推。至如京中之推問死囚。不止月三推而已。不特皆是法典所載。前後申飭。又復如何也。觀此刑曹啓目。死囚例推。閱月不行。去初九日之後。今始推問。司寇之地。其不遵法式。不有飭敎。若是之無難。則尙何望董飭外邑。況判堂。則前席勤諭之意。固敢如是乎。判書鄭光漢。爲先從重推考。參議李晉圭推考。仍命退。承史以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨洪檢坐。右副承旨李義翊坐直。同副承旨徐有防坐直。注書柳孟養藥院直鄭東浚仕直。事變假注書李百亨仕。
정조 2년
傳于徐有防曰。罪人竝上闕。
정조 2년
有政。吏批。判書李重祜進。參判金熤未肅拜。參議未差。右副承旨李義翊進。
정조 2년
以李衍祥爲大司憲。黃泰彦爲古阜郡守。領議政金尙喆。左議政徐命善。右議政鄭弘淳。承文都提調三單。領議政金尙喆。左議政徐命善。右議政鄭弘淳。兼漢學敎授單。沈念祖。
정조 2년
兵批。判書李徽之。參判尹坊病。參議李憲默入直進。參知李世奭病。右副承旨李義翊進。啓曰。領中樞一窠。判中樞一窠。今方有闕。依從座目。判中樞李溵陞付領中樞。其代及有闕之代。輔國知事李益炡沈瑴。依例判中樞下批之意。敢啓。傳曰。知道。
정조 2년
以金魯鎭爲副摠管。任屹李潤彬爲兼司僕將。金憙尹行元黃昇源爲文兼。領府事單李溵。判府事二單李益炡沈穀。副司直徐有隣蔡弘履尹塾。
정조 2년
捕將前望單子入之。金相玉落點。
정조 2년
兵曹口傳政事。副護軍金相玉。
정조 2년
李義翊。以義禁府言啓曰。今此親鞫時。本府都事。當爲備員。出使都事趙器鎭。令該曹。口傳相換。何如。傳曰。允。
정조 2년
吏曹口傳政事。禁府都事趙器鎭。司饔奉事尹秀東。相換。
정조 2년
李義翊。以義禁府言啓曰。今此親鞫時。本府都事。當爲備員。出使都事洪浩源。卽令該曹。口傳相換。何如。傳曰。允。
정조 2년
吏曹口傳政事。禁府都事洪浩源。武兼成鎭殷。相換。
정조 2년
兵曹口傳政事。以李邦一爲左邊捕盜大將。金相玉爲禁軍別將。
정조 2년
鄭民始。以兵曹言啓曰。卽接東道參軍牒報。則御營廳所授鷹峯近處。前日頹圮體城四間。已把守處。今方改築。而連接北邊體城一間許。今又頹落云。令分授軍門。一體修築。把守軍兵。則前把守軍兵。推移守直之意。分付。何如。傳曰。允。
정조 2년
又以御營廳言啓曰。本廳字內惠化門北邊鷹峰近處。前日頹毁體城四間。已把守處。今方改築。而北邊連接體城一間許。今又頹落。令分授軍門。一體修築。把守軍兵。則前把守軍兵。推移守直事。自兵曹草記矣。修築卽當擧行。而把守則前把守軍兵。依例限畢築。晝夜輪回守直之意。敢啓。傳曰。知道。
정조 2년
戊戌七月十八日卯時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。鞫坐不可無臺諫。而諸臺皆違牌。極爲寒心。國榮曰。諸臺皆有情勢。故不得承牌云。而親鞫何等至重。而豈可以些少情勢。不爲入參乎。上曰。不可不更爲牌招矣。國榮曰。再牌。似當入來矣。上曰。承旨詣閤。侍衛整齊。命退去。諸臣以次出。
정조 2년
戊戌七月十八日卯時。上詣肅章門。親鞫入侍時。行都承旨洪國榮。行左承旨鄭民始。行右承旨李鎭衡。左副承旨洪檢。右副承旨李義翊。同副承旨徐有防。注書柳孟養鄭東浚。事變假注書李百亨。記事宮林錫喆徐龍輔。以次侍立訖。上具翼善冠袞龍袍。乘輿出協陽門。詣肅章門殿座。領議政金尙喆。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁李𡊠尹坊。刑房承旨李義翊。持平李延年。正言宋銓林道浩。問事郞廳。校理沈念祖。修撰沈豐之。兵曹正郞趙時偉朴祐源。校理嚴思晩。兵曹佐郞金履正。前正言柳誼。文兼宋煥億。別刑房都事尹秀東金晩根。文書色都事趙景鎭金啓濂。以次進伏。民始曰。今此殿座時。寶劍摠管。誤着黑團領。事甚未安。竝推考。何如。上曰。從重推考。可也。出擧條上曰。侍衛軍兵雨具。上命書傳敎曰。日昨許副。爲伸處義而然也。此時鼎席。豈可久曠。領府事金尙喆。判府事徐命善鄭弘淳。復拜相職。又命書傳敎曰。大臣置處政事。今日政下批。上曰。罪人徐命完上之。命問郞書問目。見事變日記罪人命完供曰云云。見事變日記上曰。其所凶論曲折。姑勿問之。先以明義錄多假言之說。雖聞於孟鳴遠云。而鳴遠之外。必有做出之窩窟。以此問之。可也。尙喆曰。命完。不過狐雛。不可不深覈根抵窩窟矣。仍命問郞問之。命完供曰云云。見事變日記尙喆曰。湖中旣多怨國之徒。必有做出凶論之窩窟。而命完終不直招。誠爲痛惡矣。上曰。雖是告者。到今半吞半吐。有若顧念。極爲痛惡矣。仍命勸杖。命完供曰云云。見事變日記上曰。洪量海。已自東宮時聞之。而爲龜柱血黨。有萬剮難贖之罪矣。今出於罪人之招。天道可見矣。尙喆等曰。量海與啓能龜柱後翼。作一窩窟。有名於世久矣。尙今偃息。亦是王章之失刑也。尙喆曰。見其貌樣。極爲妖惡矣。上曰。做此凶論之窩窟。使之直告。命完曰云云。見事變日記上曰。韓後翼之尙不處分。予有深量者。而到今旣出於命完之招。猶復吞吐。其氣勢可知。極爲妖惡矣。命善曰。更爲鞫問。則庶可得情矣。問曰云云。見事變日記命完供曰云云。見事變日記持平李延年。正言宋銓林道浩所啓。韓後翼陰凶叵測之罪。已悉於前啓中。而尙今靳允。實是失刑之大者。今此兩罪人招辭中。後翼所以主張凶論者。於是乎綻露無餘矣。一則曰後翼。豈不知之。一則曰。後翼知之云爾。而如出一口。不謀而同。其腸肚相連。爛漫綱繆之狀。灼然可知。且於後翼事。盤問之際。罪人擧皆欲吐不吐。至有唶舌絶口之境。以此觀之。其兜攬凶徒。詭譎陰祕之跡。昭不可掩。請韓後翼。卽命王府。刻期發捕。嚴鞫得情。快正王法。上曰。依啓。出擧條上曰。尹範聖上之。命問郞書問目云云。見事變日記範聖供曰云云。見事變日記上曰。逆賊上疏。何以謂春秋大義乎。使之直招。尙喆等曰。頃刻之間。無數變辭。極爲妖惡矣。上曰。若淵凶疏。何以謂春秋大義。而又以逆賊多出。謂運氣所關云云。尤極凶獰巧惡矣。使之直招。範聖供曰云云。見事變日記問郞進前曰。罪人。咋舌不言矣。尙喆曰。極爲凶惡矣。上命勸杖。存謙曰。如此凶獰之罪人。恐易徑弊。先捧結案。好矣。上曰。此罪人。若淵之幾寸乎。問郞曰。若淵之五寸侄。而文淵之侄。昌鼎之孫也。上曰。捕將入侍。上曰。韓後翼與尋常罪人有異。急爲捕來。而文書。亦各別搜探以來。上曰。尹文淵上之。命問郞書問目曰。云云。見事變日記上命勸杖。文淵供曰云云。見事變日記命善曰。一家之內。侄之所知。其叔豈有不知之理乎。忍杖不服。極爲凶獰矣。尙喆曰。竝與量海後翼之名而不聞云云。尤極巧惡矣。上曰。孟鳴遠上之。命問郞書問目曰。云云。見事變日記鳴遠供曰云云。見事變日記上曰。終爲吞吐。極爲巧惡。使之更招。鳴遠供曰云云。見事變日記上曰。孟鎭華上之。命問郞書問目曰云云。見事變日記供曰云云。見事變日記上曰。罪人尹範聖更上之。問曰。云云。見事變日記國榮曰。此罪人眞肯綮矣。更爲嚴覈。好矣。命善曰。果是肯綮矣。使之更爲直告。好矣。問曰。云云。見事變日記供曰云云。見事變日記上曰。罪人皆下府。親鞫姑罷。明日爲之。命善曰。捕廳擧行之際。多有稽緩之失。當該大將李國賢。罷職。何如。上曰。事甚疎忽。遞差。可也。上曰。右捕將金相玉。左捕將兼察。出榻敎上日。公忠道按覈御史鄭志儉。卽爲上來事。下諭。出榻敎上命書傳敎曰。今聞左捕將李邦綏。誤聽下敎。初無發捕之事。而文書徑先搜來。此前所未有之事。後弊有不可勝言。文書卽爲照數出給。當該捕將李邦綏。罷職。上還內。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨李義翊坐。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書李百亨仕。
정조 2년
徐有防。以義禁府言啓曰。今此親鞫時。本府都事。當爲備員。出使都事成鎭殷。卽令該曹。口傳相換。何如。傳曰。允。
정조 2년
吏曹口傳政事。禁府都事。監察張集紹。相換。
정조 2년
吏曹口傳政事。兵曹佐郞趙星逵。禮曹佐郞朴漢奎。相換。
정조 2년
有政。吏批。判書金鍾秀牌不進。參判金熤進。參議未差。行右承旨李鎭衡進。啓曰。判書金鍾秀牌招不進。參議未差。小臣獨政未安。何以爲之。敢稟。傳曰。仍爲之。
정조 2년
以申應顯爲同副承旨。洪樂性爲右參贊。徐有慶爲禮曹參判。朴盛源爲參議。尹塾爲敦寧都正。金用謙爲同義禁。沈健之爲掌樂主簿。金鍾秀爲觀象監提調。蔡濟恭爲判尹。
정조 2년
兵曹口傳政事。以李邦一爲左邊捕盜大將。
정조 2년
以慶尙監司李性源狀啓。泗川縣東面居。良人金汝正婦鄭召史等渰死事。傳于申應顯曰。令本道。恤典擧行。
정조 2년
鄭民始。以武一所差備官。以試官意啓曰。試官行副護軍李邦一。以捕盜大將。承牌詣闕。莫重國試試官。不可不備員。令政院。卽速稟旨變通。何如。傳曰。允。
정조 2년
又以兵曹言啓曰。今七月二十日文臣朔試射日次。而慕華館訓鍊院。武科初試設場。不得爲之之意。敢啓。傳曰。知道。
정조 2년
大司憲李衍祥。持平李延年。校理嚴思晩沈念祖。正言宋銓林道浩。副修撰沈豐之啓曰。請鄭妻爲先削其爵號。亟施邦憲。使四百年宗社。轉危而爲安焉。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。答三司曰。不允。措辭見上
정조 2년
大司憲李衍祥。持平李延年。正言宋銓啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。夬正王法。請逆禶妻。依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
大司憲李衍祥。持平李延年啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請削出罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。夬正王法。請還收罪人李彝永李㖯伊重根。減死刑配之命。竝依本律施行。請薪智島荐棘罪人瑩中。設鞫嚴問。夬施當律。措辭見上答府曰。不允。
정조 2년
正言宋銓林道浩啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。海海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請寢竄逐罪人朴宗岳。放逐之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣爲奴罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。設鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令設鞫得情。快正王法。請放逐鄕里罪人尹得毅。施以屛裔之典。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上答院曰。不允。
정조 2년
戊戌七月十九日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。昨有痢漸矣。夜間。何如。上曰。不甚大段。而後重頗緊。可悶。國榮曰。向來餘症。尙未去根。故時或復發。倉廩散數三貼。更爲進御。好矣。上曰。姑觀劇歇。當進矣。國榮曰。連日冷地殿坐。恐有添加之慮。誠爲可悶矣。上曰。昨日李邦綏事。輕率特甚。事關後弊矣。國榮曰。旣未承發捕之敎。則文書先自搜探。非但輕率。極爲駭妄矣。上曰。範聖之冊末凶書。渠旣自服。則其他凶言。皆出於諸賊之招。而一向抵賴。終不直招。已極凶獰。且嚼舌之事。可謂天生逆種矣。國榮曰。觀其面貌。極爲陰慘。行凶情節。不問可知矣。上曰。侍衛整濟。承史詣閤。命退去。諸臣以次出。
정조 2년
戊戌七月十九日辰時。上御肅章門。親鞫入侍時。行都承旨洪國榮。行左承旨鄭民始。行右承旨李鎭衡。左副承旨李義翊。右副承旨徐有防。同副承旨申應顯。注書柳孟養鄭東浚。事變假注書李百亨。記事官林錫喆徐龍輔。以次侍立訖。上具翼善冠袞龍袍。乘輿出協陽門。詣肅章門殿座。領議政金尙喆。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁金用謙尹坊。刑房承旨李義翊。大司憲李衍祥。持平李延年。正言宋銓林道浩。問事郞廳校理沈念祖。副修撰沈豐之。兵曹正郞趙時偉朴祐源。校理嚴思晩。兵曹佐郞金履正。前正言柳誼。文兼宋煥億金憙韓用龜黃昇源。別刑房都事金晩根尹秀東。文書色都事金啓濂趙景鎭。以次進伏。尙喆等曰。侵夜勞動。聖體。若何。上曰。一樣矣。上曰。昌鼎守儉。竝出緊招。當先問矣。尙喆曰。今此諸逆。不過影子。拔其根柢。然後可以妥帖矣。上曰。罪人尹守儉上之。命問郞。書問目曰云云。見事變日記守儉供曰云云。見事變日記又問曰云云。見事變日記供曰云云。見事變日記上謂尙喆曰。此罪人。卽忠翼公孫。故姑不加刑。而且其行犯。不過祥原郡酬酢事而已。則君子之德。雖曰五世而斬。昨年元喆獄事。旣不加刑。此罪人。亦不無參恕之道矣。尙喆曰。聖敎至當。而且若淵上疏時。必與昌鼎相議。豈與年少之守儉相議乎。上曰。似然矣。上曰。罪人尹昌鼎上之。命問郞。書問目曰云云。見事變日記昌鼎供曰云云。見事變日記尙喆曰。若淵上疏。泛然見之。初不知凶疏云云之供。極爲凶獰矣。又問曰云云。見事變日記昌鼎供曰。云云。見事變日記尙喆曰。後翼之名。又出於昌鼎之供。可謂腸肚相連矣。又問曰。云云。見事變日記供曰云云。見事變日記尙喆曰。韓後翼。每以爲明義錄。可疑不可信云云之供。正是肯䏿。端緖始露矣。上曰。韓後翼之尙今不問。蓋以不罪言事之意也。今則端緖盡露。可謂莫之爲而爲也。又問曰云云。見事變日記供曰云云。見事變日記上曰。罪人尹範聖上之。問曰云云。見事變日記供曰云云。見事變日記上曰。文兼金憙黃昇源韓用龜。問事郞廳加差下。出榻敎上曰。政官牌招開政。出榻敎上命書傳敎曰。吏曹參判金熤。當初上疏。旣無義意。前後申飭之下。尙不行公。雖欲處分而亦係朝體。爲先從重推考。政牌若復違牌。勿爲呼望。尙喆曰。今番都政初入仕。前此大僚旣有道薦收用之請。則其所差擬。不過數窠。至於北關道薦之以本道齋郞區處者。有違朝家甄用之意。其他政注。亦有物情之未厭者。如欲飭勵。宜先銓曹。吏曹判書李重祜。罷職。何如。上曰。依爲之。出擧條尙喆曰。武所試官之三牌不進者。雖已特敎處分。其中再違者。旣無情勢之可言。徒致國綱之虧損。事體寒心。不可無飭。伊時再違牌試官。一倂罷職。何如。上曰。依爲之。出擧條尙喆曰。陵寢有頉處奉審。事體至重。而日前禮曹三堂之一時稱頉。至請牌招者。事未前有。誠極寒心。伊時禮曹堂上。一倂罷職。政院之不爲申飭。遽請牌招。亦甚未安。當該承旨。一體罷職。何如。上曰。依爲之。出擧條上命書傳敎曰。右參贊金鍾秀。吏曹判書除授。判尹金華鎭禮曹判書除授。倂卽牌招察任。上曰。新除授大司憲李衍祥。牌招參鞫。出榻敎上曰。同義禁金用謙。牌招。先入侍後謝恩。出榻敎上曰。罪人孟聲遠上之。命問郞。書問目曰云云。見事變日記聲遠供曰云云。見事變日記上曰。罪人尹文淵更上之。問曰云云。見事變日記文淵供曰云云。見事變日記尙喆曰。此罪人。與範聖爲叔侄之間。欲爲面質者。必知其不爲面質。故以此納供。極爲妖惡矣。又問曰云云。見事變日記文淵供曰云云。見事變日記尙喆曰。此招果與諸賊之招。一串貫來矣。以若淵疏。爲春秋大義。以明義錄。多有假言云者。皆是後翼量海之酬酢云。此是根柢矣。上曰。後翼量海之連出諸招。如合符節。到今窩窟已露矣。其他罪人。無異枝葉之枝葉矣。上曰。罪人一竝下府。命書傳敎曰。親鞫姑罷。待罪人拿來爲之。上還內。諸臣以次退出。
정조 2년
行都承旨洪國榮宿衛所直。行左承旨鄭民始病。行右承旨李鎭衡坐。左副承旨李義翊坐直。右副承旨徐有防坐直。同副承旨申應顯坐。注書柳孟養藥院直鄭東浚仕直。事變假注書李百亨仕。
정조 2년
藥房都提調徐命善。提調具允鈺。右副承旨徐有防啓曰。連日帳殿。親臨訊囚。伏未審夜間。聖體。若何。臣等今日率諸御醫。趁早入診。詳察聖候爲宜。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 2년
申應顯啓曰。明日次對。兩司當爲進參。除在外傳旨未下及試所進去外。呈告人員。竝待開門牌招。以爲推移入侍之地。何如。傳曰。允。
정조 2년
以持平李延年。正言宋銓林道浩牌不進罷職傳旨。傳于李義翊曰。只推。
정조 2년
傳于申應顯曰。同副承旨入侍。
정조 2년
傳于徐有防曰。義州府尹入侍。
정조 2년
傳于鄭民始曰。明日親鞫爲之。
정조 2년
傳于李義翊曰。奉命內司官吏。犯夜勿禁事。卽爲分付于巡邏營及左右廵廳捕廳。
정조 2년
備忘記。因同副承旨申應顯疏本。知有儒生之駭擧矣。噫。彼儒生。俱是先王之遺民。則敢於先王遺旨未乾之日。不有先王之禁令。甘犯先王之典憲。此眼無先王之法綱也。嗚呼。先王丁寧惻怛之敎。若今承聆。況又先王執小子之手。戒之以後勿撓奪。苟使玆事。設有可改之事。或於伊時。予旣無一言仰復者。到今手底任自變改。則似愜於一種此等議論。而予雖欺。欺先王乎。又考先王受敎之在記注者。反復縷縷。極爲截嚴。至有不敢言之句。從以著爲禁令者。不啻幾次。則然而又呈此疏。無所難焉。首論事之是非。固已犯先王不敢言之敎。知而故犯。是何異於先王之亂民也。且章甫之齮齕朝廷。本非美事。況於此擧。至曰喉院壅蔽。此亦不知國法而然也。卽當嚴處。而於渠亦何足深誅。其疏頭該邑製疏寫疏儒生。爲先停擧。其令少知有朝綱焉。同副承旨申應顯。待明朝牌招。
정조 2년
李義翊。以司僕寺官員。以一二提調意啓曰。濟州山馬監牧官金以範。丁酉戊戌兩年條封進馬二匹。今纔上來。禾毛色別單書入。依例內廐立養。而封進事體。何等嚴重。而二匹俱爲體小品劣之中。一匹則病蹇。事極駭然。監牧官金以範。分付牧使。從重決棍。以懲日後。何如。傳曰。允。
정조 2년
又以司僕寺內乘。以一二提調意啓曰。兼內乘李仁秀。身病甚重。勢難察任。今姑改差。其代令該曹。口傳差出。以爲推移入直之地。何如。傳曰。允。
정조 2년
判中樞府事徐命膺疏曰。伏以臣冒陳衷懇。顒俟兪音。及伏奉批旨。乃以文衡重任。豈可輕遞爲敎。臣雖至愚。亦豈不知大聖人難愼持重之意哉。然臣迫隘之情。於是乎一節。深於一節矣。夫文衡之不可輕遞者。蓋謂才足以勝任。力足以强策。上有責成之效。下有盡職之實也。苟非其人。徒使充位而已。則一日不遞。有一日之弊。又何輕遞之可言哉。若臣者。當遞而不遞。亦已久矣。以其情勢。則決不可淟涊也。以其才具則決不可叨竊也。以其精力則決不可承當也。凡此委折。前疏已略陳之。今不敢復事覼縷。以自犯猥屑之罪。而始臣以撰進先大王行狀。爲見職瓜熟之期者。蓋欲斟量輕重。權宜遲速。以爲承明命全微諒之計矣。今於瓜熟之後。猶復遲徊顧戀。不思引遞。則人必議臣之後曰。夫夫也。眞不識人間有羞恥事也。臣將何辭以自解乎。夫以臣之父子兄弟。遭遇聖明。受恩罔極。苟可以一分報效者。雖赴湯蹈火。亦所不避。況今文化誕敷。聲敎蔚興。乃以是時。得側於笙簧黼黻之列者。固人臣之所同願。臣何必苦懇力辭。若是其愈往愈勢哉。誠以廉防之至截而前後不可矛盾也。神識之已耗而職事不可瘝曠也。聞以塵刹爲不報之報者。有之矣。未聞毁瓦畫墁。以自附於報效者也。情急意切。言不知裁。伏乞聖慈。俯賜恕察。曲垂矜憐。亟遞臣文衡之任。使公器無玷。私分獲安。千萬幸甚。答曰。省疏具悉。謁聖在近。豈可言私。卿其勿辭行公。
정조 2년
副司直張志恒疏曰。伏以邦慶稠疊。大儀畢擧。欣忭慶祝之私。曷有其旣。仍伏念臣性本鈍滯。跡又孤畸。處世全昧推移之方。臨事自歸僨誤之地。動輒釁蘖。罪犯竄謫。歷數前後。非止一再。徒藉先蔭。偏蒙國恩。三軍之重寄。八座之峻秩。特授於嗣服之初。是豈如臣庸陋。所可堪承者。而含恩畏義。圖報涓埃。隨除輒膺。若固有之。早晩顚躓。臣實自料果然有向來事矣。噫。臣之受任訓局。歲已二周。從前師律之解弛。未足以董飭。流來軍需之虛耗。亦無以充牣。區區寸心。雖欲殫竭於軍務之修擧。其奈才具之淟涊何哉。至若戎具之急時補葺者。敗局拙手。拮据無力。不得已通變於些少補破之計。自是通行之謬例。故臣亦不自量而妄犯之矣。及夫繡啓臚列。有若臣憑公而營私。負國而殖貨。全沒裏面之實地。驟看外樣之虛境。財貨之互相來去。認之以疑似。簿書之未卽勘斷。委之以甚麽。畢竟勘論。殆同眞箇執贓者然。臣於此。直欲剖心自白而頑不可得也。幸賴日月之明。無幽不燭。十行恩綸。字字懇惻。無異慈父之詔迷子。諭之以不入已不染指。首頓感激。席藁泣血。而縱使臣自暴而自明。不出於此矣。數日圓扉。三千流謫。不足以少贖其萬一。闔門感祝。非罪伊榮。曾未數月。減等之命。而全釋之恩。相繼於旬日之內。仍畀以統制之任。聞命若驚。涕淚無從。噫。臣是何人。叨此千古所未有之誤恩也。重入修門。祗謝恩命。特令前對。誨諭勤摰。尤不覺生死骨肉之感。方擬息補自新於海防。不敢言私。行將冒赴。而顧此統三道之重鎭。尤非滓穢之臣可以承當。而仰體我聖上特簡之盛眷。故臣方惶隕罔措。此際御營新命。忽下於千萬夢寐之外。繼以有開釋之溫音。此何故也。此何恩也。驚惶顚倒。歷累日而靡定。莫能測其攸由也。噫。訓御兩局。均是笠轂重任。則是豈可以僨敗蔑效之人。苟可授受。有若試可者乎。是營也。亦是臣年前幾陷大僇之地。餘悸尙存。顧安敢抗顔冒恥。厭然自居重犯罔赦之科乎。義分所在。不得不黽勉受符。冒没參陣。而按營視事。決無是理。鐵限在卽。株守難改。寧被慢命之誅。忍作無恥之類乎。雖以聖上仁覆之德言之。前後曲保之恩。旣出於不遺簪之盛眷。則今此新除。實有久於大聖人終始之恩造。臣於此。不能無憾於天地之大矣。臣遭逢聖明。受恩罔極。求諸古人。罕有其匹。苟非大難强之情勢。則顧何忍猥事不當辭之辭。自犯逋命之罪乎。臣情到此。吁。亦慽矣。伏乞天地父母。曲垂矜察。特許遞改。優遊聖化。歌詠聖澤。俾卒生成之恩。千萬幸甚。答曰。省疏具悉。卿其勿辭行公。
정조 2년
掌令申熤疏曰。伏以臣待罪下邑。三年于玆。國哀遽闋。邦慶荐臻。而跡阻庭班。恨結雲天。柏府除命。忽下此際。臣驚惶感激。冀省攸措。臣方竭蹶登程。心魂如飛。而疾病中作。顚仆是懼。進身文陛。未卜遲速。目下憂憤。不能自按。該於縣道。敢陳愚見。惟我聖明。試垂察焉。夫鄭致達妻。通天之罪。三司之啓。論之詳矣。臣不欲更汚筆端。而宗社之賊。君父之讐。爲臣子者。不可以一日共天。則噫。彼鄭妻之千妖萬惡。便作紙上空言。使之至于今假息自在者。天下寧有是耶。經年合辭之啓。何其久也。近日伏閤之擧。何其晩也。討逆大義也。伏閤重擧也。不得請則不敢止。乃是臣分之當然。而伏閤數日。因一時嚴敎。遽然引嫌。相率違牌者。視古人沫血碎首之義。果何如哉。及夫鄭妻島置命下之後。復蹈故常。謄傳爲事。未知今日三司。抑以次律處分。謂之懲討略行。王章粗伸。無所事於守閤庭爭而然耶。此等義理。臣所未解。如是而其可曰國有三司乎。昨年逆禶之討也。三司伏閤。大臣庭請。亟回天心。終伸王章。其時則可謂國有大臣三司矣。至於鄭妻。則三司伏閤。亦云後時。而乍擧旋止。不成朝體也。已不勝其慨然寒心。而大臣則委之三司。玩愒時日。率僚庭籲。迄玆無聞。今之大臣。卽向日討禶之大臣也。今之鄭妻。卽向日逆禶之窩窟根柢。而前後沐浴之義。若是其逕庭何也。無乃妖變猝迫之初忠憤義勇。自不覺其衝發。而急憂乍定之後。雖逆如鄭妻。讎如鄭妻。而容有可緩而然耶。此等義理。臣所未解。如是而其可曰國有大臣乎。臣謂今日大臣三司。竝施譴罷之典。以勵朝綱。斷不可止也。嗚呼。以殿下處分言之。以恐傷先王之德。欲體先王之心爲敎。殿下何爲而發此敎也。壅蔽先王之聰明者。卽此賊也。謀危先王之宗廟者。卽此賊也。此賊。非殿下之逆。實先王之逆也。若使先大王明聖。早知此賊通天之罪賊。則何待三司之請。而割愛伸法乎。特其鍾愛於在宥之日者。卽文王愛管蔡之心也。周公之於管蔡。不以文王之所愛。而有所屈法。赫然誅之者。正所以以文王之心爲心故也。殿下之於鄭妻。處之一如周公之於管蔡。則先王之德之心。豈不增明愈光。而此敎一播。傳之四方。則臣恐天下萬世。有以議殿下也。惟我先大王之德之心。何遽不若文王之聖。而殿下之所以仰體者。不以周公之道耶。此臣之所未解也。且逆禶。乃先王之親孫。卽殿下之同氣。而罪在罔赦。國人共誅。則以殿下友于之情。尙猶揮淚而置之辟。噫。彼鄭妻。以親則與禶輕重有間。以罪則爲禶之窩窟根柢。而周公之事。獨行於逆禶。不行於鄭妻。則其可曰邦有常刑乎。今我殿下。斷自宸衷。亟降天誅。上以明先王之德。下以雪神人之憤。則此正周公以文王之心爲心者也。伏願殿下。毋狂臣言而亟加省納焉。答曰。省疏具悉。已諭於處分爾之敎矣。
정조 2년
同副承旨申應顯疏曰。伏以卽者四學儒生李陽源等。以故相臣文純公朴世采。文廟黜享事。來呈一疏。而此事有先朝禁令。故臣不敢循例捧入。則侵斥喉院於疏末。語道頗深。槪臣以該房。何可晏然於職次乎。忙陳短章。徑出禁門。伏乞卽賜遞改。以安微分。千萬幸甚。答曰。省疏具悉。此非可嫌者。爾其勿辭。從速察職。
정조 2년
戊戌七月二十日辰時。上御誠正閣。都承旨入侍時。行都承旨洪國榮。記事官柳孟養林錫喆徐龍輔。以次進伏訖。國榮曰。夜間聖體。若何。上曰。一樣矣。國榮曰。痢漸無或添加乎。上曰。姑不大段矣。命讀公事。國榮讀奏。上曰。昨日罪人。人定前人城云。而囚單子始入於四更。何其遲滯云乎。國榮曰。金吾諸堂。許爲先去來。然後入啓故。自致遲滯云矣。上曰。尹冕東入來乎。國榮曰。俄已待令矣。上曰。所陳經綸。甚皆切實。故將逐條下詢。以講捄弊之道矣。國榮曰。此人多有識見。疏陳外。必多可聞者矣。上曰。薦新何等重大。而柚子進上。則已爲入來。而太廟薦新。尙不入來云。封進官之稽忽。極爲可駭。國榮曰。此必是同時發送。而入來之際。似有遲速矣。上曰。大臣備局堂上引見。出榻敎命退去。諸臣以次出。